钦定古今图书集成/历象汇编/庶征典/第057卷 > 北齐颜氏家训 > 《诣阙疏》〈节〉 后汉郎𫖮
## 钦定古今图书集成/历象汇编/庶征典/第057卷 > 北齐颜氏家训 > 《诣阙疏》〈节〉 后汉郎𫖮

顺帝时，灾异屡见，阳嘉二年正月，公车征𫖮乃诣阙拜章。

比，荧惑失度，盈缩往来，涉历舆鬼，环绕轩辕。火精南
方，夏之政也。政有失礼，不从夏令，则荧惑失行。正月
三日至乎九日，三公卦也。三公上应台阶，下同元首。
政失其道，则寒阴反节。节彼南山，咏自周诗。股肱良
哉，著于《虞典》。而今之在位，竞托高虚，纳累锺之奉，忘天下之忧，栖迟偃仰，寝疾自逸。被策文，得赐钱，即复
起矣。何疾之易而愈之速？以此消伏灾眚，兴致升平，
其可得乎？今选举牧守，委任三府，长吏不良既咎州
郡，州郡有失，岂得不归责举者？而陛下崇之弥优，自
下慢事愈甚，所谓“大网疏，小网数。”三公非臣之仇，臣
非狂夫之作，所谓发愤忘食，恳恳不已者，诚念朝廷
欲致兴平，非不能面誉也。臣生长草野，不晓禁忌，披
露肝胆，书不择言。伏锧鼎镬，死不敢恨。谨诣阙奉章，
伏待重诛。